Diari Oficial de la Generalitat Valenciana


Sumari del DOGV 4236, del 25-04-2002 (2002/4166)

ORDRE de 22 d'abril de 2002, de la Conselleria d'Economia, Hisenda i Ocupació, per la qual s'estableixen les bases reguladores de les ajudes econòmiques a les organitzacions sindicals.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4236

Data del DOGV
:   25-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/4166


Data del document
:   22-04-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * sindicat

ORDRE de 22 d'abril de 2002, de la Conselleria d'Economia, Hisenda i Ocupació, per la qual s'estableixen les bases reguladores de les ajudes econòmiques a les organitzacions sindicals. [2002/4166]
  
Els sindicats o organitzacions sindicals de treballadors i funcionaris constitueixen institucions de rellevància constitucional que tenen encomanada la consecució de la defensa i promoció dels interessos socials i econòmics dels treballadors.
  
La Generalitat Valenciana convoca anualment a càrrec dels seus pressupostos, ajudes econòmiques a les dites organitzacions sindicals, per a atendre la realització dels seus fins propis; ajudes que són distribuïdes seguint criteris d'objectivitat, representativitat i publicitat, basant-se en els resultats obtinguts en l'àmbit territorial de la nostra comunitat autònoma, tant en les eleccions realitzades per a determinar els òrgans de representació del personal al servei de les administracions públiques.
  
Aquest criteri de representativitat és certificat per les oficines públiques de Registre d'Actes d'Eleccions Sindicals adscrites a la Direcció General de Treball i Seguretat Laboral, que comptabilitza els mandats vàlids vigents, no prorrogats, per a determinar la capacitat representativa dels sindicats.
  
El còmput que es realitza perquè tinga efectes d'acord amb aquesta ordre, es referirà a la data de 31 de desembre, d'acord amb el que preveuen les disposicions addicionals primera i quarta de la Llei Orgànica 11/1985, de 2 d'agost, de Llibertat Sindical, i els articles 12 i 27.6 de la Llei 9/1987, de 12 de juny, en la nova redacció que en fa la Llei 18/1994, de 30 de juny.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre del Govern Valencià, i l'article 47 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
  
ORDENE
  
Article únic
  
S'aproven les bases que consten com annex, reguladores de les ajudes econòmiques a les organitzacions sindicals.
  
DISPOSICIONS ADDICIONALS
  
Primera
  
Mitjançant ordre de la Conselleria d'Economia, Hisenda i Ocupació es publicarà anualment en el Diari Oficial de la Generalitat Valenciana la dotació econòmica per a subvencionar les ajudes a què es refereixen les presents bases.
  
La dotació pressupostària per a l'exercici 2002 és de 2.295.870 euros, en la línia de subvenció T0230.000 del programa 315.10 Condicions de Treball i Administració de les Relacions Laborals.
  
Segona
  
Es faculta el director general de Treball i Seguretat Laboral per a dictar les instruccions o resolucions que considere oportunes per al desplegament i l'aplicació del que disposa la present ordre.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 d'abril de 2002
  
El conseller d'Economia, Hisenda i Ocupació
  
VICENTE RAMBLA MOMPLET
  
ANNEX
  
Bases reguladores de les ajudes econòmiques a les organitzacions sindicals
  
Base 1. Objecte i àmbit
  
Es convoquen ajudes econòmiques que es distribuiran entre els sindicats o les organitzacions sindicals que ho sol·liciten dins del termini establit i en la forma pertinent, en proporció a la seua representativitat basada en els resultats electorals obtinguts en l'àmbit territorial de la Comunitat Valenciana, i expressada en el nombre de delegats de personal i dels representants dels treballadors en els comités d'empresa i en els òrgans corresponents de les administracions públiques el dret de sindicació dels quals es regisca per la Llei Orgànica 11/1985, de 2 d'agost, de Llibertat Sindical, o per la seua normativa específica, sempre que hagen obtingut representació sindical en d'altres administracions públiques dins del marc geogràfic de la Comunitat Valenciana.
  
Els mandats obtinguts en l'àmbit territorial de la Comunitat Valenciana, als efectes de la present ordre, són els computats com a mandats vàlids vigents i no prorrogats a 31 de desembre de 2000, en les oficines públiques de Registre d'Actes d'Eleccions Sindicals, adscrites a la Direcció General de Treball i Seguretat Laboral de la Conselleria d'Economia, Hisenda i Ocupació.
  
Respecte dels resultats obtinguts en les eleccions a òrgans de representació del personal al servei d'altres administracions públiques en l'àmbit territorial d'aquesta comunitat autònoma, l'organització sindical sol·licitant de l'ajuda haurà d'acreditar el total de representants atribuïts a ella respecte dels mandats vàlids vigents i no prorrogats, al dia 31 de desembre.
  
Base 2. Beneficiaris
  
Seran beneficiaris de les ajudes previstes en aquesta ordre els sindicats o les organitzacions sindicals que hagen obtingut algun delegat de personal o membre del comité d'empresa o de juntes de personal, en les eleccions i l'àmbit a què fa referència l'article anterior, i les federacions i confederacions en els termes i condicions establits en la base 3.3.1.
  
Base 3. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General de Treball i Seguretat Laboral, i es presentaran en l'imprés normalitzat en qualsevol dels registres d'entrada dependents de la Conselleria d'Economia, Hisenda i Ocupació, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini per a presentació de sol·licituds finalitzarà el dia 31 de març de cada any en què romanguen vigents les presents bases. No obstant això, el termini per a presentar sol·licituds en l'any 2002 serà de tres mesos comptats des de l'endemà de la publicació de les presents bases.
  
3. Les sol·licituds hauran de dur adjunts els documents següents:
  
3.1 Document fefaent que acredite la representació de la persona que actue en nom del sindicat o organització sindical sol·licitant; la representació podrà acreditar-se per qualsevol de les formes establides en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que l'entitat sindical sol·licitant siga una federació o confederació, i demane l'ajuda en nom de les organitzacions sindicals integrades o afiliades en ella, haurà d'adjuntar documentació acreditativa en què conste l'autorització fefaent de les organitzacions mencionades perquè la confederació o federació puga sol·licitar i percebre, en el seu nom, l'ajuda interessada.
  
Quan es tracte d'una coalició electoral i l'atribució dels resultats electorals hi conste verificada, el sindicat o l'organització sindical que sol·licite l'ajuda, per si i en nom i representació del coalitzat, haurà d'adjuntar, en forma fefaent, l'autorització expressa d'aquest perquè sol·licite i perceba, si és procedent, l'ajuda en el seu nom.
  
3.2 Respecte dels resultats obtinguts en les eleccions a òrgans de representació del personal al servei d'altres administracions públiques en l'àmbit territorial d'aquesta Comunitat, l'organització sindical que sol·licita l'ajuda haurà d'acreditar el total de representants atribuïts a ella respecte dels mandats vàlids vigents i no prorrogats, al dia 31 de desembre.
  
3.3 Documentació acreditativa de trobar-se l'organització sindical sol·licitant al corrent de les seues obligacions tributàries i davant de la Seguretat Social, en els termes establits en l'Ordre de la Conselleria d'Economia i Hisenda de 30 de maig de 1996, la vigència de la qual haurà d'estendre's fins a la data de la concessió de l'ajuda.
  
3.4 Fotocòpia de la targeta de persones jurídiques amb el número d'identificació fiscal.
  
3.5 Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat i no han variat.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es requerirà l'interessat, de conformitat amb el que disposa l'article 71 de la mencionada Llei, perquè en el termini de 10 dies esmene la falta o adjunte els documents preceptius, amb indicació que si així no ho fa, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Base 4. Quantia de les ajudes
  
La quantia de les ajudes es determinarà distribuint la quantitat total pressupostada, determinada de conformitat amb el que estableix la disposició addicional primera, de la forma següent:
  
a) Una ajuda mínima lineal de 601,01 euros a totes les organitzacions sindicals que hagen efectuat la seua petició en el termini i hagen acreditat els requisits i les condicions exigits en aquestes bases.
  
b) L'ajuda anterior serà incrementada en una altra quantitat que es determinarà prenent com a base el nombre de representants sindicals obtinguts per cada organització sindical en l'àmbit territorial de la Comunitat Valenciana i respecte dels mandats vàlids vigents i no prorrogats, al 31 de desembre.
  
S'obtindrà la quantia per representant amb la divisió de la quantitat que resulte ?una vegada descomptada de la suma pressupostada el total de les ajudes lineals concedides- entre el nombre total de representants obtinguts per les organitzacions sindicals sol·licitants.
  
Base 5. Tramitació
  
1. Examinades per la Direcció General de Treball i Seguretat Laboral les sol·licituds i la documentació adjunta a aquestes, s'efectuarà, si és procedent, el requeriment a què es refereix la base 3.4, i es podrà demanar al sol·licitant l'aportació addicional d'uns altres documents o dades aclaridores que es consideren necessaris per a resoldre sobre la sol·licitud presentada.
  
2. La Direcció General de Treball i Seguretat Laboral incorporarà d'ofici a l'expedient, si no ha sigut aportat pel sol·licitant, el certificat referent a les eleccions a representants dels treballadors en les empreses, i a les dels òrgans de representació del personal al servei de l'administració autonòmica, acreditativa del nombre de representants obtinguts per l'organització sindical peticionària en l'àmbit territorial de la Comunitat Valenciana, referida als mandats vàlids vigents i no prorrogats, al dia 31 de desembre.
  
3. En el supòsit que els documents exigits que ha de dur adjunts la sol·licitud de concessió d'ajudes ja es troben en poder de qualsevol òrgan de l'administració actuant, el sol·licitant es podrà acollir al que estableix l'apartat f) de l'article 35 de la Llei de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on foren presentats i quan no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document requerit, l'òrgan competent podrà requerir el sol·licitant que el presente o, si no, l'acreditació per altres mitjans dels requisits a què es refereix el document
  
Base 6. Resolució de concessió de les ajudes
  
1. El director general de Treball i Seguretat Laboral resoldrà, per delegació del conseller d'Economia, Hisenda i Ocupació, la concessió de les ajudes establides en les presents bases.
  
2. La resolució de concessió de les ajudes fixarà expressament la seua quantia i incorporarà, si és procedent, les condicions, obligacions i determinacions accessòries a què ha de subjectar-se el beneficiari.
  
3. El termini màxim per a resoldre i notificar la resolució serà de tres mesos comptats des de la data d'acabament del termini de presentació de sol·licituds.
  
Transcorregut l'expressat termini sense que s'haja dictat i notificat resolució expressa, es produiran en relació amb la sol·licitud de l'ajuda els efectes del silenci administratiu en els termes previstos en la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, això sense perjudici que subsistisca l'obligació legal de resoldre sobre la petició formulada.
  
4. Les resolucions a què es refereix el paràgraf primer esgotaran la via administrativa i podran ser impugnades directament davant de la jurisdicció contenciosa administrativa en el termini de dos mesos comptats des de l'endemà de la notificació, d'acord amb el que estableix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjudici del que disposen els articles 116 i 117 de la mencionada Llei 30/1992, i de la possibilitat que els interessats puguen interposar, si és procedent, qualsevol altre recurs que consideren procedent.
  
Davant de la desestimació per silenci administratiu i contra l'acte presumpte, s'hi podrà interposar idèntic recurs en el termini de sis mesos comptats des que haja finalitzat el termini per a dictar i notificar la resolució expressa.
  
Tot això de conformitat amb el que disposa l'article 46.1 de la Llei reguladora de la Jurisdicció Contenciosa Administrativa.
  
Base 7. Pagament de les ajudes
  
1. Perquè es lliure l'import de l'ajuda concedida, els beneficiaris o els seus representants orgànics o voluntaris hauran d'aportar, en el termini dels vint dies següents a aquell en què haja sigut notificada la resolució de concessió, document en què s'expresse el compromís incondicionat que l'ajuda que es concedeix serà destinada als fins propis de l'organització sindical mencionada.
  
2. En el termini de 30 dies des que es perceba efectivament l'ajuda, l'organització sindical beneficiària haurà d'aportar certificat dels seus òrgans de govern en què conste l'anotació en la comptabilitat del sindicat de l'import total de la quantitat concedida.
  
El compliment d'aquesta obligació serà requisit indispensable per a poder sol·licitar ajudes d'idèntica naturalesa en exercicis posteriors en el cas que siguen convocades.
  
Base 8. Seguiment i control
  
Les organitzacions sindicals perceptores de les ajudes tindran la condició legal de beneficiàries i estaran subjectes a les actuacions de control financer que corresponen a la Intervenció General en relació amb les ajudes concedides, com està previst en l'article 47.4 del text refós de la Llei d'Hisenda Pública de la Generalitat Valenciana, de 26 de juny de 1991 (DOGV 17 de juliol de 1991).
  
Base 9. Minoració i resolució de les ajudes per incompliment
  
1. L'administració podrà deixar sense efecte, totalment o parcialment, la resolució de concessió i, si és procedent, exigir el reintegrament de les quantitats indegudament percebudes i els interessos de demora des del moment del pagament de la subvenció, quan s'incomplisquen les condicions, els termes o les maneres imposats en l'ordre de convocatòria, en la Llei d'Hisenda Pública de la Generalitat Valenciana, o en la mateixa resolució de concessió mateix, així com aquelles que deriven de la naturalesa o objecte de les ajudes.
  
2. En la tramitació del procediment es garantirà, en tot cas, el dret de l'interessat a l'audiència.